เคยอ่านเจอในเว็บหลายๆเว็บมาว่า หากเรามั่นใจว่าเราไม่ได้ท้อง และต้องการเริ่มกินยาคุมก็สามารถกินได้ทันทีโดยไม่ต้องรอให้ประจำเดือนมา ถ้ากินยาตามนี้ประจำเดือนที่จะมาจะเลื่อนออกไปตามเม็ดยาที่กินมั้ยคะ เพราะตอนนี้ประจำเดือนมาในระหว่างที่กินยาเม็ดฮอร์โมนอยู่ค่ะ จะมีผลเสียหรือวิธีการแก้ไขยังไงบ้างคะ
สวัสดีค่ะ โดยปกติ การเริ่มทานยาคุมกำเนิดแผงแรก ควรทานภายใน 1-5 วัน นับจากวันแรกที่มีประจำเดือนมา ยาคุมจึงจะออกฤทธิ์ในการป้องกันการตั้งครรภ์ได้ทันที หากเลย 5 วันไปแล้ว ต้องทานยาต่อเนื่องอย่างน้อย 7 วันก่อน ยาคุมจึงจะออกฤทธิ์ค่ะเมื่อเริ่มทานยาคุมกำเนิดไปแล้ว ประจำเดือนก็ย่อมจะไม่มา จนกว่าจะทานยาครบ 21 เม็ดและรอไปอีก 2-4 วัน หรือหากเป็นชนิด 28 เม็ด ก็จะมาในช่วงการทานยาเม็ดที่ 23-26 ค่ะดังนั้น การมีเลือดออกในระหว่างที่ยังทานยาคุมกำเนิดไม่ครบ 21 เม็ด เลือดดังกล่าว ถือเป็นอาการเลือดออกกะปริดกะปรอย ที่เป็นผลจากยาคุมกำเนิดได้ โดยเฉพาะยาคุมชนิดที่มีฮอร์โมนต่ำ หรือเกิดจากากรทานยาไม่ตรงเวล แต่โดยส่วนใหญ่เมื่อทานต่อเนื่องไปซักระยะ เลือดที่ออกจะค่อยๆ น้อยลงจนหายไปเองดังนั้น หากเลือดที่ออก มีปริมาณไม่มาก ไม่มีปวดท้องน้อย ก็ให้ทานยาคุมกำเนิดต่อไปตามปกติ และสังเกตเลือดที่ออกต่อไปก่อนแต่หากเลือดที่ออกมีปริมาณมาก และออกติดต่อกันหลายวัน หรือมีปวดท้องน้อยมาก หรือมีตกขาวที่ผิดปกติ อาจไม่ได้เกิดจากผลของยาคุม แต่อาจเกิดจากสาเหตุอื่นๆ เช่น มีมดลูกอักเสบ มีการตั้งครรภ์แล้วมีภาวะแท้งเกิดขึ้น (หากก่อนหน้านั้นมีเพศสัมพันธ์) เป็นต้น ดังนั้นหากมีอาการเช่นนี้ ก็ควรหยุดทานยาคุมกำเนิดและไปพบแพทย์เพื่อตรวจค่ะ